L'article 3 del Decret 354/2002, de 24 de desembre, pel qual s'estableixen els terminis màxims d'accés a determinats procediments quirúrgics a càrrec del Servei Català de la Salut (DOGC núm. 3795, de 8.1.2003), disposa que el Servei Català de la Salut ha d'establir els procediments adients per tal que les persones usuàries a les quals se'ls hagi indicat la realització d'una intervenció quirúrgica puguin accedir a la informació general sobre la seva inclusió en el Registre de seguiment i gestió de pacients en llista d'espera per a procediments quirúrgics, i a les dades generals sobre els terminis d'accés, per al corresponent procediment quirúrgic, en altres centres de la Xarxa Hospitalària d'Utilització Pública.
Per tot això, en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la disposició final primera del Decret 354/2002, de 24 de desembre,
Les persones a les quals s'hagi indicat la realització d'una intervenció quirúrgica inclosa en l'annex del Decret 354/2002, de 24 de desembre, pel qual s'estableixen els terminis màxims d'accés a determinats procediments quirúrgics a càrrec del Servei Català de la Salut, tenen dret a obtenir un certificat on es faci constar la data d'inclusió en el Registre, la identificació de la intervenció per a la qual se'ls ha inclòs en el Registre, el nom i l'adreça de l'hospital on, en principi, s'hagi de realitzar la intervenció quirúrgica i el termini màxim d'accés establert per al corresponent tipus d'intervenció.
La sol·licitud del certificat s'ha d'adreçar al responsable del Registre de seguiment i gestió de pacients en llista d'espera i s'ha de presentar al registre del Servei Català de la Salut, a l'adreça següent: travessera de les Corts, 131-159, Edifici Olímpia, 08028 Barcelona.
També es podran presentar per qualsevol dels mitjans que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Així mateix, el Departament de Salut portarà a terme les actuacions necessàries per tal que la sol·licitud es pugui fer telemàticament, a través de la pàgina web del Servei Català de la Salut [URL], o telefònicament, a través del servei Sanitat Respon (902.111.444).
El responsable del Registre de seguiment i gestió de pacients en llista d'espera ha d'emetre el corresponent certificat en el termini màxim de 15 dies comptadors des de la data de recepció de la sol·licitud en el Registre.
En els supòsits que el sol·licitant no consti en el Registre de seguiment i gestió de pacients en llista d'espera, el responsable del Registre s'haurà de posar en contacte amb l'entitat proveïdora on hagi estat atesa la persona sol·licitant, per tal que aquesta acrediti si efectivament s'ha prescrit la realització d'una intervenció quirúrgica i, en cas afirmatiu, que justifiqui les raons per les quals encara no s'ha comunicat aquest prescripció al Registre.
Disposicions finals.1 Es faculta el director o directora del Servei Català de la Salut per tal que, mitjançant instrucció, reguli el model de certificat d'inscripció en el Registre de seguiment i gestió de pacients en llista d'espera i adopti les mesures adients per fer efectius els drets i obligacions establerts en el Decret 354/2002, de 24 de desembre, i en la present Ordre pel que fa a la informació sobre llistes d'espera..2 Aquesta Ordre entrarà en vigor l'endemà de la seva publicació en el DOGC.
Barcelona, 20 de desembre de 2004